በሙስና ወንጀል ተጠርጥረው የታሰሩት የኮተቤ ዩኒቨርሲቲ ምክትል ፕሬዚዳንት በ20 ሺሕ ብር ዋስ ተለቀቁ
የመንግሥትን ሥራ በማያመች አኳኃን በመምራት የ1,307,500 ብር ጉዳት በማድረስ የተጠረጠሩት የኮተቤ ዩኒቨርሲቲ የአስተዳደርና ፋይናንስ ምክትል ፕሬዚዳንት ዶ/ር ደረጀ ቀንዓ፣ በቁጥጥር ሥር ውለውና አንድ ቀን ታስረው ካደሩ በኋላ በ20,000 ብር ዋስትና እንዲፈቱ ፍርድ ቤት ፈቀደ፡፡የፌዴራል ፖሊስ ወንጀል ምርመራ መርማሪ ፖሊስ ለፌዴራል ከፍተኛ ፍርድ ቤት ልደታ ምድብ ሁለተኛ ወንጀል ችሎት እንደገለጸው፣ ዶ/ር ደረጀ በቁጥጥር ሥር የዋሉት በ2007 በጀት ዓመት ለተማሪዎች መዝናኛ ክበብና ለልዩ ልዩ አገልግሎት ከሚውሉ ዕቃዎች ግዢ ጋር በተገናኘ ተፈጽሟል በተባለ የሙስና ወንጀል ነው፡፡ ምክትል ፕሬዚዳንቱ የፕላስቲክ ወንበሮችና ጠረጴዛዎች በቀጥታ እንዲገዙ በማዘዝ፣ ፕሮፎርማ ተሰብስቦ ግዢ ቢፈጸም በ75,000 ብር ሊገዙ ይችሉ የነበሩትን 1,307,500 ብር እንዲገዙ ማድረጋቸው በኦዲት ሪፖርት በመረጋገጡ፣ በቁጥጥር ሥር እንደዋሉ መርማሪ ፖሊስ ለፍርድ ቤቱ አስረድቷል፡፡ፍርድ ቤቱ የመርማሪ ፖሊሱን ክስ ካዳመጠ በኋላ በሰጠው ትዕዛዝ የምርመራ መዝገቡ በበርካታ ተጠርጣሪዎች የተደራጀ መሆኑን፣ ተጠርጣሪው ከሌሎቹ ተጠርጣሪዎች መሀል አንዱ እንደሆኑና ደረሰ የተባለው የጉዳት መጠንም እንደማይታወቅ አስታውቋል፡፡ምርመራው የሚያሳየው የሥራ ግድፈትን ከመሆኑ አንፃርና የተጠርጣሪው መታሰር ለምርመራ አስፈላጊ ባለመሆኑ፣ በ20,000 ብር ዋስትና እንዲለቀቁና ከአገር እንዳይወጡ የብሔራዊ መረጃና ደኅንነት አገልግሎት፣ የኢሚግሬሽንና ዜግነት ጉዳይ ዋና መምርያ እንዲያግድ ትዕዛዝ ሰጥቷል፡፡ 